นายกรัฐมนตรี กำชับทุกหน่วยงานเตรียมพร้อมรับมือและคุมเข้มสถานการณ์โควิด-19 หลังวันหยุดต่อเนื่อง ยืนยันมียารักษาเพียงพอ
นายธนกร วังบุญคงชนะ โฆษกประจำสำนักนายกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีข้อสั่งการต่อที่ประชุมคณะรัฐมนตรีว่า ขอให้ทุกหน่วยงานติดตามสถานการณ์โควิด-19 เตรียมความพร้อมรับมือต่อสถานการณ์หลังวันหยุดยาวต่อเนื่อง 5 วันที่ผ่านมา เปิดเน้นย้ำมาตรการป้องกันตนเอง ทั้งการสวมหน้ากากอนามัยและการฉีดวัคซีน โดยมอบหมายให้กระทรวงสาธารณสุขและกรมประชาสัมพันธ์ เตรียมความพร้อมด้านการรักษาพยาบาล เช่น เตียง ยา และส่งเสริมประชาชนให้ตระหนักถึงความสำคัญของการรักษาสุขภาพ เพื่อให้ทุกคนสามารถดำเนินชีวิตและกิจกรรมได้ตามปกติ พร้อมทั้งกำชับการจัดงานและกิจกรรมในทุกพื้นที่ ต้องดูแลและกวดขันมาตรการป้องกันโควิด-19 ซึ่งนายกรัฐมนตรีย้ำว่าไม่สามารถย้อนกลับไปที่เก่าได้โฆษกประจำสำนักนายกรัฐมนตรี ยังชี้แจงถึงกรณีที่มีการวิพากษ์วิจารณ์ว่ายารักษาโควิด-19 มีไม่เพียงพอ หรือขาดแคลน โดยยืนยันว่าในส่วนของกระทรวงสาธารณสุขมีความพร้อมและมีสำรองเพียงพอ ทั้งเวชภัณฑ์และยารักษาโรค เช่น ฟาวิพิราเวียร์ โมนูลพิราเวียร์ ซึ่งใช้ในการดูแลประชาชนอย่างทั่วถึงแน่นอน แต่ต้องขอให้เข้าใจด้วยว่าการให้ยารักษาจะต้องมีแพทย์วินิจฉัย ซึ่งจะเน้นที่กลุ่มเสี่ยง เช่น กลุ่ม 608 หรือผู้ที่มีอาการหนัก และหากอาการไม่รุนแรงจะใช้การรักษาตามอาการนอกจากนี้ นายกรัฐมนตรี ยังกำชับเกี่ยวกับการใช้รถเมล์ไฟฟ้า EV โดยได้ติดตามให้มีการใช้งานด้วย ซึ่งรัฐมนตรีว่าการกระทรวงคมนาคมรายงานต่อที่ประชุมคณะรัฐมนตรียืนยันว่าภายในปีนี้จะมีรถเมล์ไฟฟ้าให้บริการประชาชนประมาณ 1,000 คัน ขณะเดียวกันนายกรัฐมนตรีอยากให้มีการปรับโฉมรถตุ๊กๆ โดยรัฐบาลพร้อมสนับสนุนให้มีการปรับเปลี่ยนในสิ่งที่ดีขึ้นนายกรัฐมนตรี ยังขอให้หน่วยงานต่างๆ สนับสนุนบทบาทและศักยภาพของสตรีไทย และให้รวบรวมรายชื่อผู้บริหารสตรีทั้งในส่วนของภาครัฐและเอกชน รวมถึงภาคการเมืองทั้งที่ยังปฎิบัติหน้าที่และเกษียณอายุราชการแล้ว เพื่อนำไปรายงาน หรือแจ้งต่อที่ประชุมในเวทีระดับนานาชาติ แสดงให้เห็นถึงศักยภาพและบทบาทของสตรีไทย ในบริบทต่างๆ